Talle onwettige vissersbote aan SA kus gewaarArgieffoto: Pixabay Nege vissersbote wat glo betrokke is by onwettige visvang is vroeër vandeesweek in Suid-Afrikaanse waters waargeneem. Volgens die departement is die vissersbote naby Durban, Port St. Johns, Kaap Recife en Port Elizabeth waargeneem. “Die bote is gemonitor en hul aktiwiteite het verdag voorgekom waarna die patrollievaartuig Victoria Mxenge ontbied is om na hulle te soek. Die bote is Donderdag gevind en die bemanning het ingestem om na Port Saldanha begelei te word vir behoorlike inspeksie. Hulle het egter deur die nag in verskillende rigtings begin vaar.” Volgens die departement kon een van die bote weer nagespeur word en dit word tans na die Kaapstadse hawe begelei. Nosiviwe Mapisa-Nqakula, minister van verdediging, het intussen die vloot opdrag gegee om die ander bote op te spoor. Die polisie in die Wes-Kaap is ook betrokke. “Ons doen ŉ beroep op alle Suid-Afrikaners om die departement van landbou, bosbou en visserye in kennis te stel indien hulle verdagte bote gewaar. Lig asseblief die departement in by 021 402 3077/6.”